Ændret forslag til EUROPA-PARLAMENTETS OG RÅDETS DIREKTIV om anden ændring af direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16 i direktiv 89/391/EØF)

(forelagt af Kommissionen i henhold til EF-traktatens artikel 250, stk. 2)

BEGRUNDELSE

A) Principper

1. Kommissionen fremsatte i november 1998 et forslag til direktiv om anden ændring af direktiv 89/655/EØF [1] om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet [2].

[1] EFT L 393 af 30.12.1989, s. 13, ændret ved direktiv 95/63/EF, EFT L 335 af 30.12.1995, s. 28.

[2] EFT C 247E af 31.8.1999, s. 23.

Efter Amsterdam-traktatens ikrafttræden er retsgrundlaget blevet ændret fra den tidligere artikel 118A til artikel 137, stk. 2, og beslutningsproceduren er blevet ændret til proceduren med fælles beslutningstagning.

2. Det Økonomiske og Sociale Udvalg afgav udtalelse den 24. marts 1999 [3].

[3] EFT C 138 af 18.5.1999, s. 30.

Regionsudvalget har i brev af 23. november 1999 meddelt Rådet, at udvalget ikke ønsker at afgive en udtalelse om emnet.

3. Ved førstebehandlingen den 21. september 2000 vedtog Europa-Parlamentet 21 ændringer. Kommissionen tilkendegav i den forbindelse sin holdning til de enkelte ændringer med angivelse af, hvilke den kunne godkende, og hvilke den ikke kunne medtage.

Under hensyn til ovennævnte forhold fremsætter Kommissionen dette ændrede forslag til direktiv.

4. Kommissionens ændringer kan opdeles i to typer:

Den ene gruppe af ændringer er formelle ændringer som følge af Amsterdam-traktatens ikrafttræden.

Den anden gruppe af ændringer følger af de af Europa-Parlamentets ændringer, som helt eller delvist er godkendt af den samlede Kommission.

B) Forklaring til de vigtigste ændringer

1. Risikovurderingen

En risikovurdering inden påbegyndelsen af arbejder i højden er et central element i forebyggelsen og gennemføres i henhold til artikel 6 i direktiv 89/391/EØF [4] og artikel 3 i direktiv 89/655/EØF [5].

[4] EFT L 183 af 26.6.1989, s. 1.

[5] EFT L 393 af 30.12.1989, s. 13, ændret ved direktiv 95/63/EF, EFT L 335 af 30.12.1995, s. 28.

Ændring nr. 10, hvorefter anvendelsen af stiger kun må ske efter en risikoevurdering, godkendes såfremt punkt 4.1.2 i bilaget omformuleres i overensstemmelse med ovennævnte.

2. Oplæring af arbejdstagere

Til forebyggelse af risikoen for fald fra højder er det særdeles vigtigt, at arbejdstagerne får en fyldestgørende og specifik oplæring. Ændring nr. 5, 16 og 19 er således blevet godkendt forudsat, at 8. betragtning og punkt 4.3.2 og 4.3.6 i bilaget omformuleres, således at det sikres, at begreberne oplæring og sagkyndig er i overensstemmelse med de eksisterende tekster på dette område.

I bilagets punkt 4.3.6 henvises således udtrykkeligt til artikel 7 i det oprindelige direktiv.

3. Beskyttelsesniveau/risiko

Kommissionen har (delvist) godkendt ændring nr. 9 og 12, som styrker formuleringen i punkt 4.1.1 ("sikrer det højeste beskyttelsesniveau") og i punkt 4.1.4 ("reducere de med arbejdet forbundne risici til et minimum").

4. Præciseringer og forbedringer af teknisk art

Et antal ændringer har til formål at gøre teksten klarere og mere præcis. Kommissionen har medtaget ændring nr. 2 og 3 vedrørende 5. og 6. betragtning og - efter en omformulering af bilagets punkt 4.2.1 og 4.3.4 - ændring nr. 13 og 18.

Kommissionen har som følge af ændring nr. 14, 15, 17 og 20 indsat følgende ændringer af teknisk art:

-Adgangsstiger skal rage ud over adgangsplatformen (bilagets punkt 4.2.2).

-Hvis byrder bæres i hånden på en stige, må det ikke forhindre et sikkert greb (bilagets punkt 4.2.3).

-Stilladser skal være afstivet for at hindre bevægelse (bilagets punkt 4.3.3).

-Aktivering af standseanordninger på rullestilladser (bilagets punkt 4.3.3)

-Regler om fjernelse og genetablering af kollektive faldsikringsanordninger i forbindelse med særlige arbejdsopgaver (bilagets punkt 4.3.7).

Kommissionen har også godkendt ændring nr. 11, der erstatter en uklar formulering i bilagets punkt 4.1.3 med en klarere formulering, hvorefter man om nødvendigt skal kunne komme arbejdstageren til undsætning under dennes brug af tovbetjente adgangs- og placeringsmetoder.

5. Selvstændige erhvervsdrivende

Kommissionen har godkendt ændring nr. 4, der indsættes som 7. betragtning, hvorefter der ved udførelse af arbejde i højden skal findes en løsning, som omfatter alle personer, dvs. også selvstændige erhvervsdrivende.

Da traktaten ikke hjemler mulighed for at gå videre end bestemmelserne i direktiv 92/57/EØF [6], udarbejder Kommissionen et forslag til Rådets henstilling på dette område.

[6] EFT L 245 af 26.8.1992, s. 6.

6. Ændringer, der helt eller delvist afvises

Ændring nr. 6 (9. betragtning) og nr. 7 (artikel 2, stk. 3) er ikke medtaget, da disse ændringer angår standardformuleringer, som er blevet godkendt utallige gange.

Kommissionen har ikke medtaget den nye betragtning, som foreslås i ændring nr. 1, da man er af den opfattelse, at denne situation allerede omfattes af den nuværende tekst. På samme måde skønnes det, at indsættelsen af en definition om faldsikringsanordninger i begyndelsen af bilagets punkt 4.1 (ændring nr. 8) ikke er nødvendig, men Kommissionen har harmoniseret anvendelsen af begrebet i teksten. Endvidere finder Kommissionen, at kravet om sikkerhedsskilte på stilladser, som foreslået i ændring nr. 21, fuldt ud omfattes af direktiv 92/57/EØF.

Med hensyn til ændring nr. 12 (bilagets punkt 4.1.4) finder Kommissionen, at et krav om den ansvarliges godkendelse er for bureaukratisk og pålægger virksomhederne en unødig byrde. Det samme gælder med hensyn til at forhindre adgang for ikke-autoriserede ved enhver afbrydelse af arbejdet.

Under ændring nr. 17 findes kravet om afmærkning af standsningsanordninger for mobile stilladser ikke at være en forbedring af sikkerheden (bilagets punkt 4.3.3).

1998/0327 (COD)

Ændret forslag til

EUROPA-PARLAMENTETS OG RÅDETS DIREKTIV

om anden ændring af direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16 i direktiv 89/391/EØF) (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 137, stk. 2,

under henvisning til forslag fra Kommissionen [7], forelagt efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

[7] EFT C..... af ........., s.....

under henvisning til udtalelse fra Det Økonomiske og Sociale Udvalg [8],

[8] EFT C 138 af 18.5.1999, s. 30.

efter høring af Regionsudvalget [9],

[9] Regionsudvalget har i brev af 23. november 1999 meddelt Rådet, at udvalget ikke ønsker at afgive en udtalelse om dette forslag til direktiv.

i henhold til fremgangsmåden i traktatens artikel 251, og

ud fra følgende betragtninger:

(1) I henhold til traktatens artikel artikel 137, stk. 2, kan Rådet ved udstedelse af direktiver vedtage minimumsforskrifter for navnlig at forbedre arbejdsmiljøet og sikre arbejdstagerne et bedre sikkerheds- og sundhedsniveau.

(2) Ifølge ovennævnte artikel undgås det i disse direktiver, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder.

(3) Det er af hensyn til arbejdstagernes sikkerhed og sundhed af afgørende betydning, at de minimumsforskrifter, der tjener til at sikre en forbedring af sikkerheds- og sundhedsniveauet i forbindelse med anvendelse af arbejdsudstyr beregnet på udførelse af midlertidigt arbejde i højden, overholdes.

(4) Bestemmelser, som vedtages i henhold til traktatens artikel 137, stk. 2, er ikke til hinder for, at de enkelte medlemsstater opretholder eller indfører strengere beskyttelsesforanstaltninger, som er forenelige med traktaten.

(5) Arbejde i højden indebærer en særlig høj risiko for arbejdstagernes sikkerhed og sundhed, navnlig består der risiko for fald fra højder og for alvorlige arbejdsulykker, som fører til en høj ulykkeshyppighed, navnlig for så vidt angår dødsulykker.

(6) Det påhviler den arbejdsgiver, som står i begreb med at skulle udføre midlertidigt arbejde i højden, at vælge sådant arbejdsudstyr, som i tilstrækkeligt omfang beskytter arbejdstagerne mod risikoen for fald fra højder.

(7) Når selvstændige erhvervsdrivende og arbejdsgivere selv udøver en erhvervsmæssig aktivitet, og personligt anvender arbejdsudstyr beregnet på udførelse af midlertidigt arbejde i højden, kan de påvirke arbejdstagernes sikkerhed og sundhed. Der må derfor findes en løsning, som omfatter alle personer, beskæftiget med forberedelsen, gennemførelsen og afslutningen af midlertidigt arbejde i højden.

(8) Stiger og stilladser er den mest benyttede form for arbejdsudstyr til udførelse af midlertidigt arbejde i højden, og de arbejdstagere, som udfører denne type arbejde, er, for så vidt angår deres sikkerhed og sundhed, i høj grad afhængige af, at udstyret anvendes korrekt. Det skal derfor nærmere præciseres , hvordan arbejdstagerne under anvendelse af arbejdsudstyret sikrer sig bedst muligt mod ulykker. Det er følgelig nødvendigt at arbejdstagerne får en fyldestgørende og specifik oplæring.

(9) Dette direktiv er det middel, der egner sig bedst til at realisere de ønskede mål, og går ikke videre, end hvad der i den henseende er nødvendigt.

(10) dette direktiv er et konkret bidrag til virkeliggørelsen af den sociale dimension i det indre marked -

UDSTEDT FØLGENDE DIREKTIV:

AFSNIT I

Artikel 1

Teksten i bilaget til dette direktiv tilføjes bilag II til direktiv 89/655/EØF.

Artikel 2: Afsluttende bestemmelser

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest .....(tre år vedtagelsen heraf). De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning vedtages af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de allerede har udstedt, eller som de udsteder, på det område, der er omfattet af dette direktiv.

Artikel 3

Dette direktiv træder i kraft på tyvendedagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

BILAG

3.2.8 Arbejder, som indebærer en risiko for fald fra højder, må kun udføres fra udstyr til løft af ikke-styrede byrder, når ganske særlige omstændigheder begrunder dette. I påkommende tilfælde skal arbejdstagerne gøre brug af personlige værnemidler til sikring mod fald.

4. Bestemmelser angående brug af arbejdsudstyr beregnet på udførelse af midlertidigt arbejde i højden

4.1 Generelt

4.1.1 Hvis midlertidigt arbejde i højden ikke i overensstemmelse med bestemmelserne i artikel 6 i direktiv 89/391/EØF og artikel 3 i dette direktiv kan udføres i fuld sikkerhed og under ergonomisk forsvarlige forhold fra en passende arbejdsstation, skal man vælge det arbejdsudstyr, som er mest hensigtsmæssigt, og som sikrer det højeste beskyttelsesniveau, samt at det opretholdes under hele arbejdets udførelse. Arbejdsudstyret skal være dimensioneret under hensyn til arbejdets karakter, således at det kan modstå forudsigelige påvirkninger, og således at arbejdstagerne kan færdes i sikkerhed.

Valget af den mest hensigtsmæssige type adgangsvej til midlertidige arbejdsstationer i højden foretages under hensyntagen til, hvor ofte og i hvor lang tid adgangsvejen skal bruges, og hvor højt den skal kunne nå op. Den valgte type adgangsvej skal kunne bruges til evakuering i tilfælde af overhængende fare. Passagen fra adgangsveje til og fra arbejdsplatforme, gangbroer og dæk må ikke frembyde yderligere faldrisici.

4.1.2 Brug af stige som arbejdsstation for udførelse af arbejde i højden skal begrænses til de situationer, jf. punkt 4.1.1, hvor risikoen er ringe og brugen er kortvarig eller de eksisterende forhold ikke kan ændres af arbejdsgiveren, og det derfor ikke vil være hensigtsmæssigt at bruge andet, mere sikkert arbejdsudstyr.

4.1.3 Brug af tovbetjente adgangs- og placeringsmetoder (rapelling) må kun anvendes under begrænsede omstændigheder og på følgende betingelser:

-Der anvendes mindst to ophængningstove med hver sit selvstændige forankringspunkt.

-Hvert af de to ophængningstove skal være forsynet med sikkert nødsænkningsudstyr.

-Værktøj og andet tilbehør er fastgjort til arbejdstagernes sikkerhedsseletøj.

-Arbejdet skal være korrekt planlagt og skal overvåges, således at arbejdstageren straks kan kommes til undsætning, hvis der er behov for det.

-De pågældende arbejdstagere skal have modtaget en særlig oplæring i udførelsen af det pågældende arbejde samt i de relevante redningsprocedurer.

4.1.4 Ud fra hvilken type arbejdsudstyr der er valgt på baggrund af ovenstående, skal der tages stilling til, hvilke forholdsregler der vil egne sig bedst til at reducere de med arbejdet forbundne risici til et minimum. Om nødvendigt skal der installeres kollektive faldsikringsanordninger. Disse anordninger skal være indrettet på en sådan måde og have den fornødne styrke til, at de kan hindre eller standse fald fra højder og så vidt muligt modvirke, at arbejdstagerne kommer til skade. De kollektive faldsikringsanordninger må kun være gennembrudt på steder med adgang til og fra stiger eller trapper.

4.2 Særlige bestemmelser for brug af stige

4.2.1 Stiger opstilles på en sådan måde, at deres stabilitet er sikret under brugen. Løse stiger skal støtte på et stabilt, bæredygtigt underlag, der er tilstrækkeligt stort og fast, således at stigerne ikke skrider. Hængestigerskal fastgøres forsvarligt og, med undtagelse af rebstiger, så de ikke kan forskubbe sig, og så svingninger undgås.

4.2.2 Løse stiger sikres mod udskridning under brugen, enten ved at vangerne fastgøres foroven eller forneden eller ved hjælp af en skridsikker anordning eller ved hjælp af en anden lige så effektiv metode. Adgangsstiger skal være af en sådan længde, at vangerne rager tilstrækkeligt langt ud over adgangsplatformen. Sektionerne i stiger bestående af flere sektioner, der kan samles, og i teleskopstiger må ikke kunne bevæge sig i forhold til hinanden under brugen. Mobile stiger sikres inden ibrugtagning.

4.2.3 Stiger anvendes, således at brugeren til enhver tid har sikker støtte for benene og et sikkert greb med hænderne. Navnlig må det ikke forhindre et sikkert greb, hvis der under brugen af en stige skal bæres en byrde i hånden.

4.3 Særlige bestemmelser for brug af stilladser

4.3.1 Såfremt der ikke foreligger en konstruktionsberegning for det valgte stillads, eller stilladset tænkes anvendt i en anden opstilling end den, den omtalte beregning er baseret på, skal der udarbejdes en stabilitetsberegning.

4.3.2 En sagkyndig person udarbejder en vejledning i opstilling, nedtagning og anvendelse under hensyn til kompleksiteten af det valgte stillads. Vejledningen kan være en standardvejledning suppleret med oplysninger om særlige detaljer vedrørende det konkrete stillads.

4.3.3 Stilladsets understøttende elementer skal være sikret mod udskridning, enten ved fastgørelse til underlaget eller ved hjælp af en skridsikker anordning eller en anden lige så effektiv metode og den belastede flade skal have tilstrækkelig kapacitet. Stilladser skal være afstivet for at hindre bevægelse. Rullestilladser skal være forsynet med en anordning, som forhindrer enhver utilsigtet bevægelse i brugsklar tilstand. Disse anordninger skal være i brug, inden nogen stiger op på stilladset.4.3.4 Stilladsgulvet skal være dimensioneret, udformet og placeret under hensyn til arbejdets art, og således at arbejdstagerne kan arbejde og færdes på det i sikkerhed . Gulvet skal være fuldkomment sikkert, og dets tykkelse skal derfor være afpasset efter afstanden mellem to støttepunkter og den belastning, det udsættes for. Stilladsgulvet monteres således, at dets elementer ikke kan forskubbe sig ved normal brug. Der må ikke være uforsvarlige mellemrum mellem de elementer, der udgør gulvet, og de vertikalt placerede kollektive faldsikringsanordninger til forhindring af nedstyrtning.

4.3.5 Når dele af et stillads ikke er i brugsklar tilstand, f.eks. i forbindelse med opstilling, nedtagning eller ændring, opsættes der almene advarselssignaler, og adgangen til farezonen afspærres fysisk i overensstemmelse med de nationale forskrifter, som medlemsstaterne har vedtaget til gennemførelse af direktiv 92/58/EØF.

4.3.6 Stilladser må kun opstilles, nedtages og ændres i større omfang under ledelse af en sagkyndig person, som i overensstemmelse med artikel 7 har fået en fyldestgørende og specifik oplæring i udførelsen af det pågældende arbejde. Denne oplæring omfatter navnlig forståelse af vejledningen i opstilling, nedtagning og ændring af det pågældende stillads, sikkerhed under opstilling, nedtagning og ændring af det pågældende stillads, foranstaltninger til forebyggelse af risici for nedstyrtning af personer eller genstande; sikkerhedsforanstaltninger i tilfælde af ændringer i vejrforholdene, der kan have indflydelse på sikkerheden på det pågældende stillads, forhold vedrørende den tilladte belastning og alle andre risici, som ovenævnte operationer med opstilling, nedtagning og ændring kan indebære. Den sagkyndige person, og de pågældende arbejdstagere er under arbejdet i besiddelse af den opstillings- og nedtagningsvejledning, der er omtalt i punkt 4.3.2 i dette bilag.

4.3.7 Når det i forbindelse med udførelsen af en særlig arbejdsopgave er nødvendigt midlertidigt at fjerne en kollektiv faldsikringsanordning, træffes der til erstatning herfor andre effektive foranstaltninger. Arbejdet kan ikke udføres, før disse foranstaltninger er truffet. Efter den permanente eller midlertidige afslutning af den særlige arbejdsopgave genetableres de kollektive faldsikringsanordninger.